Jan E. Jørgensen (V), 2025-02-25:
Tak for det, og tak for ordet.
Jeg har læst forslaget til folketingsbeslutning, og ikke mindst har jeg læst bemærkningerne til forslaget.
Jeg blev nærmest sådan helt rørt over den varme omfavnelse af de europæiske menneskerettigheder; det er meget vigtigt for forslagsstillerne, at man holder sig inden for rammerne af den europæiske menneskerettighedskonvention.
Det er vi helt enige i i Venstre.
Endvidere er der også en passus, som jeg godt vil læse op: »Forslagsstillernes bekymring er, at vi vil se stadig flere eksempler som ovennævnte«
– det er noget af det, som vi har været inde på i forhold til kvindefængsler og mandefængsler samt kvindeidræt og mandeidræt osv., og som man fra forslagsstillernes side frygter vil udhule »empatien og forståelsen for de mennesker, der reelt mistrives i den krop, de er født i, og hvor retten til juridisk kønsskifte er afgørende for deres livskvalitet.«
Det er jeg ikke engang sikker på at jeg selv ville have skrevet, men jeg synes da, at det er interessant, at man i den grad anerkender, at det at kunne få et juridisk kønsskifte er fuldstændig afgørende for nogle menneskers livskvalitet.
Det er vi enige i fra Venstres side.
Men der er altså nogle, der har det sådan.
Det anerkender forslagsstillerne, og det synes forslagsstillerne at vi skal bevare, og så er forslagsstillerne blot bekymrede for, om nogle af de eksempler, vi ser, eventuelt kan være med til at udhule empatien og forståelsen for de mennesker, der har behov for juridisk kønsskifte.
Så vidt, så godt.
Det er vi enige om.
Vi mener fra Venstres side, at det er godt, at vi har den her debat.
Man taler om og glidebaner og hvad nu, hvis og hvis.
Så det er godt, at vi har den her debat.
Det er netop for at undgå det.
Der er det jo også interessant at se, hvordan de eksempler, der har været, er blevet håndteret, om jeg så må sige, ude i den praktiske virkelighed.
Eksempelvis nævnes en biologisk mand, som har fået juridisk kønsskifte og derfor gerne ville afsone i et mandefængsel.
Bare lige for at få det slået fuldstændig fast skal jeg sige, at Kriminalforsorgen sagde: Nej, du skal ikke afsone i et kvindefængsel; du skal afsone i et mandefængsel.
Det var han så utilfreds med, og der følger det så af grundloven, som vi alle sammen har skrevet under på at man vil overholde, at hvis man er utilfreds med en afgørelse truffet af offentlige myndigheder, kan man indbringe den for domstolene.
Det kan vi altså ikke lave om på.
Byretten siger: Kriminalforsorgen får medhold; du skal ikke afsone i et kvindefængsel, du skal afsone i et mandefængsel.
Landsretten siger det samme: Du skal i mandefængsel.
Han – undskyld, hun – får så en tredjeinstansbevilling, og Højesteret siger det samme: Du skal i et mandefængsel.
Så det problem blev jo håndteret ude i den praktiske virkelighed.
Så har vi også den her kunstner, som man jo må sige har været rigtig dygtig til at skabe opmærksomhed om sig selv og sin kunst ved de her happenings, vil jeg nærmest kalde det.
Men der er man jo nået frem til de samme resultater: Nej, du skal selvfølgelig ikke klæde om inde i et kvindeomklædningsrum, fordi du er fysisk biologisk en mand.
Der vejer hensynet til flertallet, altså alle de biologiske kvinder i omklædningsrummet, selvfølgelig tungere.
Vi mener selvfølgelig i Venstre, at alle skal have mulighed for at leve det liv, de ønsker, og at blive anerkendt for, hvem de er.
Vi anerkender også, at juridisk kønsskifte altså ikke er uden dilemmaer.
Grænsen for den personlige frihed går jo lige præcis dertil, hvor den begrænser andres ret til samme frihed.
Altså, hvis en rigtig, rigtig gerne vil klæde om i et kvindeomklædningsrum, på trods af at vedkommende er en biologisk mand, siger vi, at der vejer hensynet altså tungere til de mange kvinder, som ikke vil stå i et omklædningsrum sammen med en mand.
Så der skal mindretallet altså ikke gå ind og bestemme reglerne for flertallet.
Så vi skal altså ikke ændre hele vores samfundsindretning, efter hvad et lillebitte mindretal måtte have af udfordringer.
Det samme gælder med idræt.
Jeg kan se, at med det eksempel, som forslagsstillerne har fundet, skal vi helt over til USA, og der vil jeg bare sige, at selvfølgelig skal en kvinde, der har trænet hele sit liv og brugt mange, mange timer i træningsrummet osv., ikke se sig udkonkurreret af en biologisk mand.
Det siger næsten sig selv, og der har altså heller ikke været eksempler på det i Danmark.
Jeg kunne sige meget mere.
Tiden er gået.
Det når vi forhåbentlig under spørgerunden.